**ถอดประสบการณ์การเรียนรู้ ด้านการจัดการเรียนการสอน**

1.ผู้เล่าเรื่อง อาจารย์ธัญญารัตน์ กุลณีจิตต์เมธี หน่วยงานพยาบาลศาสตร์ กลุ่มการพยาบาลสตรีและเด็ก

2.ผู้บันทึก อาจารย์คชารัตน์ ปรีชล หน่วยงานพยาบาลศาสตร์ กลุ่มการพยาบาลสตรีและเด็ก

3.บทบาท หน้าที่และความรับผิดชอบของผู้เล่าเรื่อง

อาจารย์ประจำกลุ่มวิชาการพยาบาลสตรีและเด็ก สอนวิชาการพยาบาลมารดา ทารก และการผดุงครรภ์ และสอนภาคปฏิบัติวิชาปฏิบัติการการพยาบาลมารดาทารก และผดุงครรภ์ในห้องคลอด

4.เรื่องที่เล่า

การจัดการเรียนการสอนวิชาปฏิบัติการการพยาบาลมารดา ทารกและผดุงครรภ์ในห้องคลอด

5.บริบทหรือความเป็นมาของเรื่องที่เล่า

การฝึกปฏิบัติวิชาปฏิบัติการการพยาบาลมารดา ทารกและผดุงครรภ์ โดยเฉพาะการฝึกปฏิบัติในห้องคลอด เป็นการฝึกปฏิบัติที่จะต้องดูแลทั้ง 2 ชีวิต คือ ผู้คลอดและทารกแรกคลอด นักศึกษามักจะเครียด ตื่นเต้น วิตกกังวล และกลัวการทำคลอด ทำให้นักศึกษาไม่ชอบการทำคลอด และมีความสนใจการฝึกปฏิบัติน้อยลง ในสมัยที่อาจารย์นิเทศเป็นนักศึกษาก็มีประสบการณ์เช่นเดียวกัน จึงเข้าใจความรู้สึกของนักศึกษาที่ฝึกปฏิบัติในห้องคลอดครั้งแรกเป็นอย่างดี อาจารย์นิเทศซึ่งได้ผ่านการปฏิบัติการทำคลอดจนมีทักษะและความชำนาญแล้ว

จึงมีความตั้งใจและตั้งจุดมุ่งหมายว่าต้องทำให้นักศึกษาได้ความรู้ สามารถให้การดูแลผู้คลอด ทำคลอด และดูแลทารกแรกคลอด ตลอดจนมีทัศนคติที่ดีต่อการปฏิบัติงานในห้องคลอด

6.วิธีการ/ขั้นตอน หรือกระบวนการที่ทำให้งานนั้นประสบความสำเร็จ

อาจารย์นิเทศจัดการเรียนการสอน ดังนี้

1. เตรียมความพร้อมของนักศึกษาก่อนการฝึกปฏิบัติจริง นักศึกษาจะได้รับการปฐมนิเทศเกี่ยวกับ วัตถุประสงค์และระเบียบในการฝึกปฏิบัติ ประสบการณ์ที่นักศึกษาจะได้รับ การทำงานร่วมกับเพื่อนและแหล่งฝึก และฝึกการทำคลอดในห้องปฏิบัติการ โดยอาจารย์นิเทศทำให้นักศึกษาดูเป็นตัวอย่างก่อน แล้วให้นักศึกษาทุกคนฝึกการทำคลอดกับหุ่นที่จัดเตรียมไว้ โดยอาจารย์คอยให้คำแนะนำเพิ่มเติม ช่วงเวลาดังกล่าวอาจารย์ได้ทำความรู้จักและสร้างความคุ้นเคยกับนักศึกษาแต่ละคนที่อยู่ในความดูแล
2. ปฐมนิเทศที่แหล่งฝึกในวันแรกของการฝึกปฏิบัติ อาจารย์และหัวหน้าแผนกห้องคลอดแนะนำบุคลากรในห้องคลอด สถานที่ กฎระเบียบ ข้อปฏิบัติเมื่อนักศึกษามาปฏิบัติงาน บรรยากาศที่เป็นมิตรและเป็นกันเองระหว่างบุคลากร อาจารย์นิเทศ และนักศึกษา ทำให้นักศึกษาไม่รู้สึกถูกกดดัน มีความอบอุ่นใจและมั่นใจมากขึ้น
3. มอบหมายหน้าที่ในแต่ละวันให้นักศึกษาใน 1 สัปดาห์ โดยทำเป็นตาราง assignment นักศึกษาจะทราบหน้าที่ของตนเองตลอดสัปดาห์ และได้หมุนเวียนเปลี่ยนหน้าที่จนครบ ทำให้นักศึกษาได้เตรียมความพร้อมของตนในการฝึกปฏิบัติแต่ละวัน นักศึกษาจะได้ประสบการณ์ในการฝึกปฏิบัติในห้องคลอดครบ และอาจารย์เปิดโอกาสให้นักศึกษาได้เลือก case ในการดูแลเอง
4. จัดให้นักศึกษาได้ดูการทำคลอดจริงจากพี่พยาบาลที่อยู่ในห้องคลอดพร้อมกับอธิบายแต่ละขั้นตอนในการทำคลอดให้นักศึกษาได้ฟัง ก่อนให้นักศึกษาเข้ารับคลอด
5. เมื่อนักศึกษาเข้ารับคลอด นักศึกษาต้องรายงาน case กับอาจารย์ก่อนทุกครั้ง เพื่อเตรียมความพร้อมในการรับคลอด นักศึกษามักจะตื่นเต้น ทำอะไรไม่ถูก อาจารย์จะบอกนักศึกษาว่า “หยุด ตั้งสติก่อน” เป็นการเตือนให้นักศึกษารู้ตัว ว่าต่อจากนี้จะต้องทำอะไร เรียงลำดับตามที่ได้ฝึกซ้อมมา โดยอาจารย์ดูแลอย่างใกล้ชิด ตั้งแต่เริ่มต้นจนจบขั้นตอนการทำคลอด
6. หลังจากนักศึกษารับคลอดเสร็จ อาจารย์ให้นักศึกษาได้ระบายความรู้สึกและประเมินตนเอง อาจารย์ให้ข้อมูลสะท้อนกลับเพิ่มเติมทั้งการปฏิบัติที่ดีและที่ต้องพัฒนา ผลพบว่า นักศึกษาทุกคนประเมินตนเองได้ว่าจะต้องปรับปรุงสิ่งใดให้ดีขึ้น เมื่อนักศึกษารับคลอดรายที่ 2 นักศึกษามีความมั่นใจเพิ่มขึ้นและ พัฒนาตนเองได้

7.เทคนิคหรือกลยุทธ์ที่ทำให้เกิดความสำเร็จ

เทคนิคหรือกลยุทธ์ที่ทำให้เกิดความสำเร็จที่นำมาใช้คือ

1. การสร้างบรรยากาศการเรียนรู้ที่ดีเป็นสิ่งสำคัญ เพราะจะช่วยลดความวิตกกังวลของนักศึกษา การสร้างบรรยากาศที่ดีจะต้องมีการสื่อสาร 2 ทาง ระหว่างนักศึกษากับอาจารย์ อาจารย์รับฟังความคิดเห็นของนักศึกษา มีความเอื้ออาทรแก่นักศึกษา ขณะที่นักศึกษาทำคลอด อาจารย์นิเทศควรใจเย็น ไม่กดดันนักศึกษา คอยให้คำแนะนำและช่วยเหลือออย่างใกล้ชิด ไม่ใช้อารมณ์กับนักศึกษา ต้องให้กำลังใจและสร้างความมั่นใจให้กับนักศึกษา และรับฟังปัญหาและความรู้สึกของนักศึกษา
2. การให้เวลานักศึกษาในการปรับตัวและเตรียมตัวสำหรับการรับคลอด อาจารย์ให้นักศึกษาเรียงลำดับตามความสมัครใจว่าคนไหนจะรับคลอดก่อนหลัง การให้เวลาและให้นักศึกษาได้สังเกตดูเพื่อนรับคลอดก่อนช่วยลดความกังวลของนักศึกษาได้ นักศึกษาจะเห็นว่า เพื่อนทำได้ และมีอาจารย์คอยช่วยเหลืออยู่ตลอด และไม่กดดันในขณะรับคลอด
3. การประเมินนักศึกษาเป็นระยะ โดยอาจารย์และนักศึกษา คือ

1) มีการ Feedback สิ่งที่นักศึกษาปฏิบัติ ว่าสิ่งใดถูกต้อง สิ่งใดต้องปรับปรุงอย่างไร

2) มีการสะท้อนคิด ให้นักศึกษาวิเคราะห์การปฏิบัติการพยาบาลของตนเอง

8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น

อาจารย์ที่ขึ้นนิเทศด้วยกัน เจ้าหน้าที่ และแพทย์คอยให้คำแนะนำความรู้ทั้งอาจารย์และนักศึกษา ให้คำปรึกษา สนับสนุนและช่วยเหลือให้นักศึกษาได้ทำคลอดครบทุกคน

9.อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว

อุปสรรค

1.นักศึกษามีความเครียด เพราะลักษณะงานเป็นงานที่เร่งรีบและเร่งด่วน

2.เป็นวิชาใหม่สำหรับนักศึกษา

แนวทางในการแก้ปัญหา

1.ให้นักศึกษาเลือก Case ตามความสนใจตามวัตถุประสงค์รายวิชา

2.ให้เพื่อนที่มีประสบการณ์การรับคลอดแล้ว เล่าให้เพื่อนที่ยังไม่ได้รับคลอดฟัง เป็นการแลกเปลี่ยนประสบการณ์

10. ผลลัพธ์หรือความสำเร็จที่เกิดขึ้น

1. นักศึกษามีความรัก ตื้นตันใจในความรักของแม่ที่มีต่อลูก เห็นใจแม่ที่มีความเจ็บปวดในการคลอด

2. นักศึกษามีความกระตือรือร้นในการขึ้นฝึกปฏิบัติในห้องคลอด ไม่มีนักศึกษาขาดการฝึกปฏิบัติหรือมาสาย

3. นักศึกษามีความสนใจอยากทำงานในห้องคลอด หรืออยากเป็นพยาบาลห้องคลอดหลังการฝึกปฏิบัติวิชาการผดุงครรภ์

11. การเรียนรู้ของผู้เล่าเรื่องจากประสบการณ์ความสำเร็จดังกล่าว

การเรียนของนักศึกษาและความสำเร็จของการเรียน ขึ้นอยู่กับอาจารย์นิเทศ เทคนิคการสอน และบรรยากาศในการเรียนสำคัญมาก

12. สมรรถนะ (ความรู้ ทักษะ หรือทัศนคติ) ของผู้เล่าเรื่อง

1. มีทัศนคติที่ดีต่อการเป็นอาจารย์ห้องคลอด

2. มีความรู้ความสามารถในการทำคลอด การแก้ปัญหาต่างๆที่เกิดขึ้น

13. ผลงานเชิงประจักษ์ของผู้เล่าเรื่อง

1. อาจารย์นิเทศรู้สึกมีความสุขและภาคภูมิใจที่นักศึกษาสามารถปฏิบัติการทำคลอดได้และสะท้อนทัศนคติที่ดีต่อการปฏิบัติงานในห้องคลอด

2. จากการประเมินผลการสอนภาคปฏิบัติของอาจารย์นิเทศโดยนักศึกษาจำนวน 24 คน พบว่า

- นักศึกษาร้อยละ 83 มีความเห็นว่าอาจารย์สอนภาคปฏิบัติได้ในระดับดีมาก และร้อยละ 17 มีความเห็นว่าอาจารย์สอนภาคปฏิบัติได้ในระดับดี

- นักศึกษาได้เขียนข้อคิดเห็นเพิ่มเติม ดังนี้

“อาจารย์สอนดีมาก ๆ ค่ะ”

“อาจารย์เปิดโอกาสให้ปฏิบัติการทำคลอดเสมอ”

“อาจารย์สามารถสอนการปฏิบัติวิธีคลอดได้อย่างเข้าใจและสามารถปฏิบัติได้”